सीएजी की रपट पर जवाब देने को तैयार : दीक्षित  
दिल्ली की मुख्यमंत्री शीला दीक्षित ने कहा कि वह किसी भी सवाल का जवाब देने के लिए तैयार हैं।
राष्ट्रमंडल खेलों (सीडब्ल्यूजी) में कथित अनियमितताओं के लिए नियंत्रक एवं महालेखा परीक्षक (सीएजी) की रपट में जिम्मेदार ठहराई गईं दिल्ली की मुख्यमंत्री शीला दीक्षित ने शुक्रवार को कहा कि वह किसी भी सवाल का जवाब देने के लिए तैयार हैं। उन्होंने कहा है कि वह संसद की लोक लेखा समिति के साथ सहयोग करेंगी।  दीक्षित ने पत्रकारों से कहा, "मैं भरोसा दिलाती हूं कि स्थापित परम्परा के अनुसार रपट जब समिति के पास जाएगी और समिति के समक्ष जिस किसी भी विभाग को पूछताछ के लिए बुलाया जाएगा। वह विभाग समिति के समक्ष उपस्थित होगा।" उन्होंने कहा, "समिति के माननीय सदस्य सम्बंधित विभाग से पूछताछ कर सकते हैं। हम उनका पूरी तरह से सहयोग करेंगे।"  वहीं, अक्टूबर 2010 में आयोजित राष्ट्रमंडल खेलों में अनियमितताओं पर सीएजी की रपट पर चर्चा के लिए दिल्ली मंत्रिमंडल ने शुक्रवार को बैठक की।   उल्लेखनीय है कि सीएजी की रपट शुक्रवार को संसद में पेश की गई। रपट में कहा गया है कि खेलों से जुड़ी कई परियोजनाओं और उन्हें लागू करने में अनियमितताएं बरती गईं। रपट में अनियमितताओं के लिए दीक्षित और आयोजन समिति  के पूर्व अध्यक्ष सुरेश कलमाडी की भूमिका पर उंगली उठाई गई है।